Силвестер Саламон

америцкеЯзик творохруски, горватски, 
українски, анґлийскиШколаКласична ґимназия, ЗаґребПериод твореня1925—1988.Похованиу Лос Андєлесу, ЗАД
Силвестер Саламон (*5. авґуста 1912—†21. януара 1988), священїк, поет, приповедач, есеїст и литературни критичар.

 Биоґрафия 
Силвестер Саламон ше народзел 5. авґуста 1912. року у Беркасове, општина Шид, у худобней селянскей фамилиї. Основну школу започал у Шидзе, а закончел у Беркасове. Уж теди є замерковани як вредни и талантовани и препоручени на предлуженє школованя у нашей Семинариї у Заґребе. Медзитим, док отамаль согласносц нє сцигла, Силвестер ше уписла до Гражданскей школи у Шидзе. Ту закончел першу класу и започал ходзиц до другей. Теди сцигла согласносц зоз Заґребу, та предлужел школованє у Другей класичней ґимназиї (1925-1932), а богословски студиї започал у Львове (1933-1935), а закончел у Заґребе 1937. року.

Оженєл ше зоз Українку Марию Софию Иванчук, зоз котру мал осмеро дзедзи, спомедзи котрих штверо остали живи, а штверо поховани у Беркасове.

За священїка Силвестер Саламон бул пошвецени 11. априла 1937. року у месце Радово (Македония). Перше место службованя му були Ґосподїнци (1937-1938), потим Каменица при Баня Луки, Козарац (при Прняворе, Босна), а потим у Беркасове (1943-1953), по одход до ЗАД 2. новембра 1953. року. И там о. Силвестер Саламон предлужел свою священїцку службу аж по одход до пензиї. Остатнї дзешец роки живота вон препровадзел у Лос Андєлесу. 

Умар 21. януара 1988. року у Барбенку (Калифорния). О. Силвестер Саламон поховани у Лос Андєлесу 25. януара истого року.

 Литературна творчосц 
Силвестер Саламон єден з ридких руских писательох цо ше доказали у вецей литературних жанрох. Попри тим, под час школованя у Заґребе вон бул активни член Союзу руских школярох, а єден час и член його руководительства. Єден час видавал Неперіодичний журнал ДУМКА (1936-1937) и бул його власнїк и главни и одвичательни редактор, а заменїк му бул Владимир Пап, на чиєй адреси була и Редакция.

Силвестер Саламон почал писац 1925. року. Перше по горватски, а вец по руски. Бул стаємни сотруднїк Руских новинох и Руских календарох, дзе почал обявйовац и свойо перши литературни твори. У рускей литератури Силвестер Саламон ше зявел зоз приповедку Роботнїк Милков 1929. року. Интензивни период публикованя (1932-1936) представя час кед пребува у Львове на студийох и контактує зоз др Гавриїлом Костельником. Там вон свойо роботи обявйовал и у часописох Нива и Дзвони. Свою першу кнїжку Нашим дзецом обявел 1936. року, а заступени є зоз пейцома приповедками и у Алманаху бачванско-сримских писательох, котри видруковани истого року.

У ЗАД о. Силвестер Саламон видавал о власним трошку, на циклостилу, на даскельо заводи, власни литературни твори на руским, українским и английским язику. То твори котри вжал зоз собу кед ше преселєл до Америки. Векшина з нїх у нас обявени у периодзе медзи двома шветовима войнами. Нови твори о. Силвестер Саламон почал писац у периодзе од 1965, особлїво после запровадзеного контакту зоз редакцию обновеного часопису Шветлосц. НВУ Руске слово му обявело у двох томох вибрани твори, єден з обласци поезиї и єден зоз прози.Силвестер Саламон: Вибрани твори I, II, НВУ Руске слово, Нови Сад,  1988, 1989.

 Литература 
 Дюра Папгаргаї. Силвестер Саламон (1912-1988), Народни календар 1989, НВУ Руске слово, Нови Сад, 1988, б. 239-240.
  Др Юлиян Тамаш. История рускей литератури, Завод за уџбенике и наставна средства – Београд, 1997, б. 109-117 и 606-608.
  Юлиян Тамаш. Литературна творчосц Силвестера Саламона, Силвестер Саламон: Вибрани твори І, писнї, НВУ Руске слово Нови Сад, 1988, б. 7-42.
  Юлиян Тамаш. Литературна творчосц Силвестера Саламона, Шветлосц ч. 6/1979, б. 657-669.
  о. проф. др Роман Миз. Священїки дакедишнього Осєцкого викарията, Видавателє Парохия св. ап. Петра и Павла, Нови Сад и Максима, друкарня и видавательна хижа, Петроварадин, 2016, б. 279-282.
  Дюра Латяк. Руски студенти и стредньошколци (1927-2001), орґанизована дїялносц; Думки з Дунаю 13-14, Лїтопис Союзу Русинох и Українцох Републики Горватскей, Вуковар, 2012, б. 171-268.
  Paul Robert Magocsi. Salamon, Silvester. in Paul Robert Magocsi, Ivan Pop. //Encyclopedia of Rusyn History and Culture (Revised and expanded ed.). Toronto Buffalo London: University of Toronto Press, 2005. p. 446. doi:10.3138/9781442674431. ISBN 0-8020-3566-3.англ.

 Вонкашнї вязи 
 Силвестер Саламон, Писнї, 1973, вебсайт Заводу за културу войводянских Руснацох, Нови Сад (ПДФ файл)

 Янко Рамач РУСКЕ НАРОДНЕ ПРОСВИТНЕ ДРУЖТВО – ПЛАТФОРМА, ДЇЛОВАНЄ И ЗДОБУТКИ, ЛЕМКИ, БОЙКИ, ГУЦУЛИ, РУСИНИ – ИСТОРИЯ, СУЧАСНОСЦ, МАТЕРИЯЛНА И ДУХОВНА КУЛТУРА ЗБОРНЇК НАУКОВИХ РОБОТОХ, Видавателє Универзитет у Новим Садзе Филозофски факултет и Akademia Pomorska w Słupsku, Нови Сад – Słupsk 2019. о Силвестерови Саламонови на б. 18 (ПДФ файл)
 Силвестер Саламон, rue.wikipedia.org, Вікіпедія, інтернетова енціклопедія, 2. авґуста 2022, Igor Kercsa
 Wikiwand.com Народзели ше: Силвестер Саламон, священик и поет з войводинскых Русинох

 Референци 

Катеґория:Руснаци у Сербиї
Катеґория:ЗАД
Катеґория:Теолоґи
Катеґория:Писателє

Катеґория:Священїки
Катеґория:Редакторе
Катеґория:5. авґуст
Катеґория:Народзени 1912
Катеґория:21. януар
Катеґория:Умарли 1988